NE VOM ÎNTOARCE PE 
HERBWUE 


ALEXANDRU UNGUREANU 


Naizo îşi făcea loc, împingînd cu coatele mulţimea încăpăţinată de 
colonişti. Acolo unde nu putea proceda altfel, se ajuta cu patul armei laser, 
înjura, ba chiar într-un rînd îi trecuse prin cap să dezamorseze o grenadă. 
Se abţinuse însă. Pedgre, marele soare verde, încă nu se ridicase deasupra 
orizontului. Toată noaptea plouase şi aerul se încărcase de umezeală. Nori 
roşietici, răsuciți de către turbioanele gigantice de mare altitudine, se înco- 
Jăceau de la marginile cerului spre zenit. Feţele oamenilor împrumutau cu- 
loarea cerului, umplîndu-se de roşu ca de o mare ruşine. Pînă şi albul 
ochilor părea mînjit de sînge fosforescent. Toată lumea aceea se îndrepta 
către terenul de lansare, improvizat în marginea oraşului. Acolo era ultimul 
loc de pe Herbwue unde se făceau evacuări. Toate mijloacele de zbor, care 
funcționau cît de cît, fuseseră mobilizate în acest scop. Nimeni nu mai 
stătea să aleagă între graviplane şi rachetele cu propilen folosite de primii 
colonişti sosiți pe Herbwue acum trei ani. Naizo zîmbi, aducîndu-şi aminte 
de o poantă, lansată de un locotenent de la dispecerat: „Dacă măturile ar fi 
bune pentru zboruri circumherbwuene, atunci cerul s-ar umple de oameni 
călare.” 

— Da de ce mă îmbrînceşti aşa de tare, maică? 

Bătrînica prin care Naizo încercase să treacă de parcă nu ar fi existat se 
dovedea a avea consistență materială şi, în plus, era foarte rea de gură. 
Cineva îl gratulă cu apelativul „puşcaş împuţit”, ceea ce îl făcu pe Naizo să 
încerce din nou tentația de a curăța toată adunătura de civili sclifosiți. 
Chiar în clipa următoare, o rachetă atinsă de raza unui tun gramatrasor 
explodă deasupra lor. Cu un gest reflex, Naizo îşi trase gluga mantalei 
antineutrinice pe cap. Peste mai puţin de un minut, din cer începură să 
curgă, peste oraş, picături fierbinți de metal, mărunte, dar periculoase. 
Civilii atinşi ţipau ca din gură de şarpe. Scăpînd neatins, Naizo îşi dădu 
seama că încerca chiar o satisfacție răutăcioasă. Deoarece aveau acelaşi ţel, 
desprinderea de pe Herbwue — înainte ca trupele de Joko să facă inutilizabil 
ultimul cosmodrom aflat sub controlul federației simţea în civili nişte con- 


curenți sîcîitori. 

— Hei, sergent, unde fugi? Cel care îl interpelase era un tip mic, cu o 
cicatrice sub ochiul drept. Ți-e frică să nu te pună Joko la clocit ouă? 

Făcea aluzie la faptul că herbwuenii, apelaţi şi Joko după numele iniția- 
torului insurecției locale, erau ovipari, un soi de reptile reci şi inteligente, 
care obişnuiau să captureze animale cu sînge cald şi să le paralizeze în ve- 
derea clocitului. Deşi tipul aruncase o vorbă la întîmplare, cu greu ar fi 
putut găsi ceva mai bun pentru a-l scoate din sărite. O clipă, Naizo se gîndi 
chiar să-i bage patul puştii pe gît. Făcu gestul ridicării armei deasupra 
capului. Cu siguranţă, dacă ar fi apucat să-şi ţină limba destul de bine în 
gură, ar fi rămas în cel mai bun caz fără dinţi. Peduu, soarele roşu, făcea ca 
mîinile sale, ridicate deasupra capului, să se umple parcă de sîngele celui- 
lalt. Dacă ar fi fost sînge de Joko, nu i-ar fi păsat, de altfel Joko aveau sîn- 
gele verde, se închinau la Pedgra, marele soare verde. Renunţă, înghițind în 
sec. 

— Ne vom întoarce pe Herbwue, pronunţă el propoziţia care era slo- 
ganul trîmbiţat pe toate drumurile de către agenţii secției de psihodirijare a 
maselor. De fapt, era începutul unui cîntec. „Ne vom întoarce pe Herbwue/ 
Ne vom ridica la cer, vom aştepta, / Vom cobori din cer/ Ne vom întoarce 
pe Herbwue...” Tipul îşi consumase resursele de acuzator civil al forțelor 
armate sau se lăsase convins de promisiunea reîntoarcerii, în orice caz nu 
mai insistă, decizie foarte inspirată pentru menţinerea în bună stare a dan- 
turii sale, fiindcă Naizo era cunoscut în batalionul 3 diversiuni meteorolo- 
gice pentru firea sa impulsivă. 

Prezenţa sa în mijlocul civililor nu era perfect regulamentară şi Naizo îşi 
aduse aminte de acest lucru în momentul cînd zări salopetele albastre ale 
celor de la Controlul Spaţiului despicînd mulțimea în lungul străzii. Erau 
încă departe, dar el nu-şi făcea iluzii. Tipi ca el se autoconstituiseră într-o 
pradă foarte căutată. Un dezertor era o parte din marea înfrîngere pe care te 
puteai răzbuna fără mustrări de conştiinţă. Din cauza lui şi a unora ca el se 
întîmplase ceea ce se întîmplase. 

Îşi roti privirile, căutînd o soluţie. Jindui pentru cîteva momente la o 
legătură de boarfe purtată pe umăr de un robot tras în lungul şuvoiului 
uman de către o fetiță ce nu avea mai mult de zece ani. Se surprinse reflec- 
tînd la faptul că gîndea folosind expresii furate de la diverse persoane, pe 
care le cunoscuse mai mult sau mai puţin bine. Robotul „nu era chiar din 
ultima generaţie” şi „nu se afla în cea mai fericită stare tehnică” (modalităţi 
de exprimare eufemistică folosite cu pasiune de o mătuşă care, la ora 
aceea, putea fi foarte bine „chiar şi decedată”), iar fetiţa nu s-ar fi supărat 

dacă „ar fi împrumutat un brav combatant în retragere” (formulă des folo- 
sită de fostul comandant de batalion al lui Naizo, un om foarte descurcăreţ, 
pînă în clipa decesului propriu, pe care nu ştiuse „să-l evite cu destulă pri- 
cepere”). Hainele i-ar fi permis o deghizare rapidă, dar, din păcate, 
superficială. Cu siguranţă, nu ar fi izbutit să păcălească analizorul de fizio- 
nomii cu care era dotată fiecare patrulă. În orice caz, ar fi fost riscant. 

Se decise că era mai bine să amîne, deocamdată, momentul confruntării. 
Se sprijini cu mîna dreaptă de umerii destul de solizi ai unei femei cu părul 
roşcat şi îşi luă avînt sărind peste gardul de lîngă... Atinse pămîntul pe 
umărul stîng, ceea ce dovedea că îşi însuşise la vremea potrivită nişte lecţii 
folositoare, dar căzuse un pic prea de sus şi îi trebui aproape un minut pînă 
să-şi revină. Constată cu neplăcere că se afla întins în mijlocul unor straturi 
de agonii — plante indigene care se hrănesc cu cadavre descompuse de lu- 
mina verde a lui Pedgre, marele soare verde. Naizo trebui să frîngă lujerele 
a vreo trei-patru îndrăzneţe, care se cam grăbiseră întinzîndu-şi spre el 
corolele cu dinţişori mici, dar ascuţiţi. Ridicîndu-se în picioare, mai simţi 
chiar nevoia de a le zdrobi sub talpă. „V-aţi cam grăbit, drăguţelor. Ne vom 
întoarce pe Herbwue”, începuse în gînd şi apoi se oprise, considerînd că 
era cazul să se concentreze asupra căii ce o avea de urmat. 

leşi dintre straturi, ocoli un tufiş ale cărui frunze vibrau puternic, sco- 
țînd un fel de zumzăit ameninţător şi se pomeni faţă în faţă cu stăpînul 
casei, care stătea tolănit într-un hamac susţinut în aer de gravomeţii fixaţi 
cu şnururi la capete. Acesta, auzindu-i paşii, întoarse capul spre el, tresări 
văzîndu-l, apoi zgîţii hamacul pentru a-i imprima o mişcare de balans şi 
sări. Cîteva secunde se priviră nemişcaţi. Naizo fu impresionat de statura 
lui impunătoare — tipul era mai înalt decît el cu un cap şi jumătate —, de 
părul perfect alb, ce încadra o figură cu trăsături ferme, exprimînd voinţă şi 
hotărîre de nestrămutat, dar mai ales de uniforma acestuia cu însemnele 
gradului de samiral. După vîrstă, părea a fi depăşit serviciul activ, însă 
reflexele condiţionate ale lui Naizo se dovediră mai rapide şi, înainte de 
a-şi termina raţionamentele, se aplecă în faţă salutînd. Se auzi sunatul scos 
de un minuscul dispozitiv electronic (bip-bip-bap-bap — formulă introduc- 
tivă de salut) şi, în acelaşi timp, pe umeri îi pîlpiiră scurt luminiţele cu 
însemnul gradului de sergent. Răcni din fundul gîtlejului: 

— Trăiţi domnule samiral, sînt sergentul Naizo, batalionul 3 diversiuni 
meteorologice şi m-am prezentat la ordinele dumneavoastră. 

Apoi încremeni în poziţie de drepţi, aşteptînd să vadă efectul spuselor 
sale pline de tupeu. Atenţia îi era distrasă de biziitul tufişului din spatele 
său. Se chinuia să-şi aducă aminte dacă în cei cinci ani de cînd lupta pe 

Herbwue mai întîlnise un asemenea specimen. Probabil că nu. Era posibil 
ca tufişul să nici nu fie o plantă indigenă. Momentul de aşteptare se prelun- 
gea. Înghiţi în sec, pentru că Pedgre se ridicase binişor deasupra orizontu- 
lui şi începuse să dogorească. Într-un tîrziu, tocmai cînd Naizo ajunsese la 
întrebarea: „Oare ştie să vorbească — şi dacă ştie, poate?”, samiralul spuse 
cu cea mai serioasă voce: 

— Să creşti mare. 

Naizo avu impresia că nu a auzit bine. Evită însă orice comentariu. Îi 
era sete, foarte sete. Rememoră scurt momentul intrării în luptă a unui 
lansator meteostatic. Din ţeava turbinei ţîşneau spre cer forme prelungi de 
abur supracondensat. Aerul era încărcat de umezeală şi electricitate. Zigza- 
gul rămuros al fulgerelor crăpa bolta după linii exacte, începînd întotdeau- 
na dintr-un punct situat cu precizie, chiar pe axa lansatorului. În funcţie de 
unghiul sub care fuseseră creaţi norii de inițializare, numărau în gînd pînă 
ce tunetul elibera ploaia. În general, erau ploi reci, Joko suporta greu frigul. 
Şi-i imagina desfăcîndu-şi raniţele pentru a-şi îmbrăca uniformele climati- 
zate, în vreme ce printre dinţii lor ţişneau afară înjurături guturale. Înjurau 
mult de apă, elementul indispensabil al vieţii... apă, iarăşi apă... Hotărit, îi 
era sete... 

— Bei ceva, sergent... eventual ceva răcoritor? 

Samiralul ghicea gîndurile sau îl observase înghițind prea des în sec? 
Disciplina nu permitea, dar era gata să îngenuncheze sărutîndu-i picioarele. 
Cu o singură clipire din gene, înlătură acest gest de gratitudine — pe care îl 
asimilase în comportamentul său de nevoie, în timpul celor şase luni de 
prizonierat din lagărul pentru umanoizi din emisfera sudică. În privirea sa 
se citea atîta aprobare pentru propunerea făcută, încît orice aprobare ver- 
bală — sau de alt fel — era inutilă. Samiralul apăsă într-un anume fel brăţara 
de la încheietura mîinii stîngi. Naizo îşi închipui că va chema un robot sau 
chiar o ordonanţă şi de aceea fu complet luat prin surprindere cînd, în 
spatele său, auzi răsuflarea şuierată şi călcătura cu accent a unui Joko. Se 
răsuci, întorcîndu-se cu spatele la samiral, ceea ce era un act grav de încăl- 
care a regulamentului şi constată că în faţa lui se află un Joko, un Joko 
adevărat. Prima senzaţie fu aceea de spaimă. Se gîndi că era vorba de o 
cursă. Se întîmplase ceva neprevăzut şi trupele herbwuene intraseră deja în 
oraş. Retragerea... Graviplanele... gata, s-a terminat... Fusese condiționat 
ca din asemenea situaţii să iasă fără a judeca, „Lasă-te în seama instinctului 
şi loveşte primul, chiar dacă s-ar putea să greşeşti. Cine stă să gîndească 
mult — gîndeşte pentru ultima oară. Trage şi pe urmă ocheşte.” Comanda 
neuronală fusese pe jumătate transmisă muşchilor săi. Urma să întindă 

mîna înainte cu arma laser în prelungirea braţului, pentru ca scurtul impuls 
fierbinte să nimerească precis creierul spongios a lui Joko, ascuns în spa- 
tele plăcilor chitinoase ca îi acopereau stomacul. În acest timp, el ar fi 
început o cădere pe spate, urmată de o rostogolire. O succesiune de gesturi 
ce nu ar fi durat poate o secundă întreagă, pe care samiralul o opri exact în 
ultimul moment, comandîndu-i scurt: 

— Stai. Şi, după o pauză: pe loc repaus, sergent, 

Abia atunci imaginea lui Naizo despre Joko se întregi. Realiză că acesta 
ținea în mîini o tavă cu două pahare. Părea blînd şi şchiopăta — piciorul din 
faţă fusese evident mutilat şi de aceea herbwueanului îi era imposibil să 
stea în poziţia normală, menţinîndu-se doar pe cele două picioare din spate. 
Ca să nu verse tava ridicase cele trei braţe mai sus, aducînd-o pînă în 
dreptul botului întredeschis de dinţii mari şi bine ascuţiţi, care provocau 
groază tuturor umanoizilor. Ochii săi priveau în jos, pentru că altfel ar fi 
trebuit să-şi dea capul pe spate, dar privirea lor era tîmpă, lipsită de feroci- 
tatea cu care Naizo se obişnuise din lagăr. Se simţi suficient de curajos 
pentru a întinde mîna şi a apuca paharul la care jinduise atîta. Lichidul 
răcoros i se prelinse în interior umplîndu-l cu extaz. Oftă cînd termină. L-ar 
fi băut cu plăcere şi pe al doilea, dar nu îndrăznea. 

— Îmi placi, sergent, ai reflexe foarte bune, își făcu auzită remarca 
samiralul. 

Naizo aproape că uitase de existenţa lui. Se gîndi că trebuia să spună 
ceva flatant. 

— Fără ele nu aş mai fi ajuns să mă prezint la dispoziţia dumneavoastră. 

— Fiindcă veni vorba, cine şi de ce te-a trimis? 

Naizo arboră masca de inocent, adică ce rost avea această întrebare, 
cînd răspunsul era atît de simplu, iar dacă nu era, el nu era vinovat, în nici 
un caz, executa doar un ordin. 

— Păi, samiralitatea voastră... Retragerea... Toată lumea pleacă... şi îşi 
îndreaptă în mod semnificativ privirile spre cerul verzui. 

Nu se vedea nici un obiect zburător şi tocmai asta părea îngrijorător. 
Văzduhul fusese pînă atunci al lor. 

— Doar s-a mai pus problema asta. Mi-am exprimat punctul de vedere 
foarte clar, eu nu plec... Apoi urmă gîfiind. Şi s-a ordonat să foloseşti 
forţa? Înţelegi... în caz că nu aș.. 

Naizo se abţinu cu greu să nu pufnească în rîs. „la te uită... şi eu care 
eram gata să fac pe mine la gîndul că tipul ar putea să se prindă ce-i cu 
mine”. 

— Nici vorbă, samiralitatea voastră! Am fost trimis să vă ajut. Trebuie 

să vă ajut să împachetaţi. Din acest monent, nu ştiu dacă vor mai fi trei 
curse care să părăsească Herbwue. 

O idee deosebit de atrăgătoare îi venise pe loc. 

— Şi aşa nu se admit decît trei kilograme de valori deosebite. 

În ochi i se aprinseseră luminiţele jucăuşe ale unui început de lăcomie. 
„Poate îl păcălesc pe sami de bijuteriile bunicii. Ar fi păcat să se bucure de 
ele vreun pîrlit de Joko”. 

— Nu plec nicăieri. Le-am spus-o. S-a discutat problema de nu ştiu cîte 
ori. Primisem aprobarea de principiu... Acum văd că o iau de la început. 

Glasul 1 se muiase, umerii coboriseră, gîrbovindu-l.. Devenise umil, se 
ruga: 

— Înţelegeţi-mă, sînt un om bătrîn. Am ieşit din serviciul activ, nu am 
unde să mă duc şi nici la cine. Tot ce am agonisit se află aici. O nimica 
toată, dar e nimicul meu... Cred că aş muri foarte repede dacă n-aş mai 
avea această grădină. 

Ca întotdeauna cînd minţea, Naizo îşi intra perfect în rol, Acum se 
simţea plin de milă faţă de samiralul bătrîn, încăpăţinat şi sclerozat, cu 
toate că, de fapt, îl durea în cot sau poate nici atît. 

— Nu se poate, samiralitatea voastră. Nu putem lăsa nişte bestii de Joko 
să aibă satisfacția de a pune o personalitate ca dumneavoastră să clocească 
ouăle lor infecte 

— Am temperatura corpului 
prea scăzută pentru asta, m-am 
informat. Şi cred că vor ţine seama 
şi de vîrsta mea, de faptul că nu mai 
pot să le fac nici un rău. Sper că vor 
fi mărinimoşi ca învingători. Sînt 
sigur că nici nu sînt chiar atît de răi 
şi cruzi pe cît se spune. Cei de la 
psihodirijare au şi exagerat mult. 

— Samiralitatea voastră, cu res- 
pect vă aduc la cunoştinţă că aveţi o 
imagine un pic prea idealizată des- 
pre aceşti monştri cu sînge rege. Eu 
am luptat în spatele liniilor. Am 
fost şi prizonier. Nu ştiţi de ce sînt 
în stare. Două luni am stat nemiş- 
cat, nici să clipesc nu puteam. O 
femelă îmi îndesa pe gît mîncarea 

mestecată de ea şi bucăţi de cretă pentru ca să fac febră, să am temperatura 
optimă pentru ca nu cumva să se prăpădească puişorii. Cînd micuţii Joko 
au apărut pe lume şi au început să-şi înfigă dinţişorii în pulpele mele, am 
crezut că voi înnebuni... 

— Era război, sergent. Cu mine va fi altfel, sînt convins. Voi rămîne 
aici şi voi aştepta în grădina mea, liniştit, întoarcerea voastră. Nu va trece 
un an şi forțele unite ale federaţiei vor umple cerul lui Herbwue. Lumea 
aceasta va fi a noastră. 

Închise ochii visător. Probabil, în mintea lui, vedea, foarte veridic, scena 
reîntoarcerii... Murmură încetişor: 

— [ubita mea cu părul verde, ne vom întoarce pe Herbwue/ Voi cobori 
din cer în privirea ta lină/ Lîngă ferma noastră dragă/ Ne vom întoarce pe 
Herbwue. 

O patrulă de graviplane, trecînd pe deasupra lor, îi acoperi o fracțiune de 
secundă. Distrat, Naizo le urmări cu privirea înălţindu-se spre marginea 
mării, pentru a dispărea în spatele unui deal. 

— Da, îşi încheie samiralul scurta pledoarie pentru rămînerea pe Herb- 
wue, cerul a fost şi va rămîne întotdeauna al nostru, iată pe ce se bazează 
încrederea mea în promisiunea reîntoarcerii. 

Şi exact în clipa aceea, fără nici un pic de întîrziere, zgomotele a trei 
explozii înfundate veniră să completeze simbolic impresiile tulburi care se 
căzneau să iasă la suprafaţa unui suflet de sergent. „Simbolic, comentă 
vocea interioară a lui Naizo, totul e simbolic, insuccesele sînt mereu para- 
bole”. Încercă să-şi aducă aminte că, de fapt, prezumtiva dramă a unui 
bătrîn, fie el şi samiral în retragere, trebuie să-l lase rece. Nu era sigur că 
reuşea într-adevăr. Totuşi, o bucurie răutăcioasă îl făcea să se umple de 
satisfacție răutăcioasă. „El nu va mai apuca să vadă, dar eu mă voi întoar- 
ce. Eu voi scăpa pentru că nu am capul plin de atîția gărgăuni”. 

— Să zicem că ar fi aşa, samiralitatea. Voastră. Totuşi, înţelegeţi că 
valorile speciale... avînd în vedere că nimic nu poate garanta siguranţa 
lor... Înţelegeţi, nu putem tolera acuzaţia de a fi contribuit la finanţarea 
efortului strategic al herbwuenilor. 

Spunînd acestea, Naizo se umplu de admiraţie pentru sine. Remarcă 
faptul de a se fi asimilat unei colectivități numeroase, probabil întreaga Fe- 
deraţie, şi că folosise expresii complicate. De exemplu, nu cunoaşte foarte 
precis ce înseamnă „finanţarea efortului strategic”, dar 1 se păruse că suna 
bine. Samiralul părea convins. Totuşi, o precizare se cerea făcută pentru a 
nu da de bănuit. 

— Valorile vor fi predate la, şi făcu o pauză, înălţînd ochii spre cer, 

subînţelegînd un organism de conducere foarte puternic, atît de puternic 
încît nu mai trebuie numit. Vor fi în deplină siguranţă. Asta, bineînţeles, 
dacă, totuşi, nu doriţi să le însoţiţi chiar dumneavoastră... 

Samiralul înlătură această idee cu o simplă scuturare din cap. Adică nu, 
nu dorea, chestiunea era lămurită de mult, o dată pentru totdeauna. Mînui 
brăţara de la încheietura mîinii stîngi şi Joko, ascultător, pivotă în jurul 
axei sale verticale îndreptindu-se spre casă. Simplul fapt că se mişca îi pro- 
voca lui. Naizo o stare de neliniște. Înlăturarea ei nu era deloc simplă, 
pentru că se baza pe o repulsie genetică faţă de reptile. Se revăzu în savană, 
îngropat pînă la ochi pentru a nu fi vizibil de la mare distanţă. O patrulă de 
heika, reptile zburătoare ce purtau fiecare în spate cîte un Joko se îndreptau 
spre el. Cînd una din ele se desprinsese din formaţie şi coborise la mai 
puţin de o sută de metri depărtare, Naizo îşi simţise inima în gură. Fusese 
gata să vomite fiere de groază, de nervi. Privise monstrul zburător printre 
două fire vestejite de mîrşi, îl văzuse aplecîndu-se într-o rînă, pentru a-l 
lăsa pe Joko să coboare de pe spinarea lui, şi cînd acesta tropăise pentru 
a-şi dezmorţi picioarele. În vreme ce, cu nasul conic, adulmeca chiar spre 
locul unde se afla, îşi spusese cu un umor tragic. „Naizo, băiatule, gata. 
Urmează propriile tale funerarii...” Şi zîmbise, închizînd ochii şi ascultînd 
paşii de Joko, accentul inconfundabil al călcăturii picioarelor din spate, 
tîrşiitul copitelor pe solul presărat cu pietricele strălucitoare ce scîrțiiau şi 
se sfărîmau. Joko încălecase de mult pe reptila lui zburătoare şi plecase, 
dar lui tot i se mai părea că acesta dădea tîrcoale prin preajmă şi rămăsese 
căzut într-un fel de reverie tîmpă, din care nu se trezise pînă cînd lumina 
verde a lui Pedgre fusese înlocuită de cea roşie a lui Peduu. Probabil ca 
asta îl salvase. Joko aveau un simţ telepatic destul de bine dezvoltat şi 
reperarea unui umanoid ce radia spaimă nu prezenta mari dificultăţi pentru 
ein. 

Privind la reptila imbecilizată a samiralului, care se reîntorcea aducînd o 
casetă metalică ruginită, Naizo îşi spuse că reuşise atunci să se dezgroape, 
dar, totuşi, o parte din el, poate aceea unde se aflase curajul său, rămăsese 
acolo, lîngă cele două fire de mîrşi. 

— Sînt convins că o vei preda unde şi cui trebuie, îi spuse samiralul, 
înmînîndu-i-o. 

— Nu vă faceţi nici un fel de probleme, îl asigură Naizo, făcîndu-i 
şmechereşte cu ochiul. Ne vom întoarce, ne vom întoarce pe Herbwue. 

Fiindcă luase caseta sub braţul stîng — nu era prea grea, dar părea promi- 
țătoare — îşi aduse aminte că se grăbeşte şi că şi-a terminat resursele de pre- 
făcătorie. Se îndreptă în fugă spre gard, uitînd să mai salute regulamentar. 

În ultimul moment îşi aduse aminte de ceva. Se opri şi îi aruncă din întoar- 
cere: 

— Samiralitatea voastră, vă ofer, două-trei ore mai repede, prilejul de a 
face personal cunoştinţă cu Joko. 

Mîna dreaptă a lui Naizo se îndreptă spre ţeasta herbwueanului, avînd 
arma în prelungire. „Trage fără să ocheşti şi fără să gîndeşti”, îşi spuse. 
Fasciculul subțire şi scurt — dura exact o sută de milisecunde — găsi fără 
efort cutiuţa de pe capul reptilei, din care ieşeau fire argintii ce i se înfigeau 
în craniu. Aproape instantaneu, privirea lui Joko se învioră. 

Pentru Naizo, ce urma i se părea cunoscut şi de aceea nu mai zăbovi. 
Chiar în timpul săriturii peste gard se întrebă dacă fapta sa avusese vreun 
rost. „Ei, asta-i — îşi dădu singur răspunsul enervat —, parcă toate faptele 
mele trebuie să aibă vreun rost, o motivaţie”. Şi cînd gîndi „aţie”, tălpile 
sale atinseră solul de dincolo de gard. Din doi paşi, reuşi să intre în mij- 
locul veselei fanfare a regimentului 59-puitori de fugase. Larma asurzitoare 
a instrumentelor electropneumatice îl făcu să uite ultimul sfert de oră. Vag, 
îşi mai aducea aminte că strînge sub braţ o cutie metalică, dar refuza să se 
gîndească explicit la ea. Flagoneta, mînuită de un băiat roşcovan, îşi vărsa 
notele sale stridente chiar în urechea dreaptă a lui Naizo şi acesta privi urit 
la stăpînul ei, îndrăzni să strige „Las-o mai uşor, flăcăule”, apoi completă 
cu o obscenitate, ştiind că, oricum, nu se înţelegea nimic. Îşi încetini paşii, 
rămînînd mai la coadă, unde era mai puţin zgomot, iar linia melodică a lui 
„Ne vom întoarce pe Herbwue” se distingea mai clar, ba chiar, atunci cînd 
restul regimentului ajunse la strofa cu: „Ne vom întoarce pe Herbwue/ Pe 
noi victoria ne va alege/ Aureolaţi de lumina Marelui Pedgre/ Ne vom 
întoarce pe Herbwue”, îşi dădu drumul la glas, zbierînd din toată inima 
alături de ceilalți şi lungind ultima silabă a fiecărui vers: Herbwueeeeee, 
Pedgreeeeee, Herbwueeee. 

Se simţea bine, cînta şi scăpase de nevoia de a se gîndi la propria-i 
soartă în fiecare clipă. Ce aveau să facă ceilalți, avea să facă şi el. Deja se 
uita cu milă către civilii pe lîngă care trecea, să se dea în lături din faţa lor 
şi să zbiere la roboții purtători de baloţi, boccele şi bocceluţe, silindu-i să 
se lipească de garduri. El avea cutiuţa lui fermecată, atît de uşoară şi ocu- 
pînd atît de puţin loc, dar valorînd, desigur, de cîteva ori mai mult decît 
boarfele lor. 

De aceea, nu se îngrijoră nici măcar atunci cînd, în zare, pe deasupra 
cupolei unui circ părăsit, zări doi Hemke — crabi mecanici, cărora el avu- 
sese prilejui să le ia frica în campania de anul trecut, ce se soldase cu pier- 
derea emisferei sudice. Profitau de faptul că cerul era liber pentru a zdrobi 

sub copitele lor de peste o sută de tone adăposturile uşoare şi semiuşoare, 
forfecau blindajele tancurilor între cleşti, scuipau plasmă peste locaşurile 
trăgătorilor izolaţi, însingurîndu-i definitiv de restul semenilor. Un gravi- 
plan, unul, nu mai multe, ar fi fost suficient pentru a le fi lămurit că nu era 
bine ceea ce făceau, dar trupele federaţiei epuizaseră mijloacele de convin- 
gere şi Joko îşi cam făceau de cap cu rămăşiţele diviziei GZ, sacrificată 
pentru acoperirea retragerii. Şi chiar cînd Naizo îşi căznea sufletul, încer- 
cînd să stoarcă din el un pic de regret pentru băieţii sublimi care făceau pe 
eroii fără voia lor —, două braţe de fier îi apucară mîinile şi îl imobilizară cu 
atîta pricepere, încît se simţi aproape dator să scape arma cu virful în 
țărînă. Îşi dădu seama că în faţa unei asemenea dibăcii nici măcar trucul cu 
lovitul la gleznă şi aruncarea ambilor adversari peste umăr nu ţinea. Cineva 
din spate îl potolise brusc, lovindu-l în ceafă cu un baston şi Naizo avu 
impresia că o jumătate de ţeastă se duce înainte cu fanfara, cîntînd strofa a 
şasea din „Ne vom întoarce pe Herbwue”, iar cealaltă jumătate se răsuceşte 
curioasă pentru a-i examina pe cei din patrula de la Controlul Spahiului cu 
multă curiozitate. Gîndurile i se cam învălmăşeau în cap. Încerca să-şi 
aducă aminte dacă avusese vreun motiv să se ferească vreodată de ei şi 
dacă da, de ce. Aha, răspunsul părea să fie afirmativ, din ce în ce mai afir- 
mativ, pe măsură ce durerea se mai potolea. Era probabil unul din acei 
dezertori ticăloşi care îşi uitaseră datoria şi se gîndiseră întîi cum să-şi 
scape propria lor piele. Mai mult ca sigur că asta îşi închipuia şi plutonierul 
cu figura dăltuită în piatră, care se holba, alternativ, cînd la el, cînd la 
ecranul analizorului de fizionomii. Naizo transpiră instantaneu. O picătură 
sărată 1 se scurse de pe frunte în colțul ochiului drept şi începu să-l usture. 
Emoţia era lesne de înţeles. Practic, îşi cam încheiase socotelile cu viaţa. 
Plutonierul făcea totalul şi urma să-i comunice nota de plată. Nu va costa 
mult, va putea plăti pe loc sau după un foarte scurt răgaz. Se gîndi că ulti- 
ma şansă rămîne tupeul, proverbialul său tupeu — o trăsătură comportamen- 
tală greu de înmagazinat în orice tip de memorie artificială 

— S-trăiţi, spuse cu dificultate, pentru că se mai resimțea încă de pe 
urma loviturii. Sînt sergentul Naizo, batalionul 3 diversiuni meteorologice. 
Mă aflu în misiune specială... 

— Zău, mă? 

Mirîndu-se, plutonierul dezvăluia, fără să-l fi rugat nimeni, rînjetul său 
festiv. Cei doi tipi care-l imobilizaseră nu cutezau să se mire. Naizo simţi 
că era momentul să lase cutia de sub braţul drept să ia drumul pe care 
plecase şi arma lui ceva mai devreme. Cînd una din muchiile ei grele atinse 
drumul şi stîrni colbul, plutonierul păru în sfîrşit puţin derutat. Făcu un 

semn abia perceptibil cu vîrful bastonului şi gorila din stînga lui Naizo îi 
eliberă mîna din strînsoare, grăbindu-se să se aplece pentru a o ridica. Cei 
doi se holbau la conţinutul cutiei, în timp Naizo îşi făcea socoteala dacă nu 
cumva ar trebui să mai încerce vreo figură. Ajunse la concluzia că nu era 
cazul, tipii îşi cunoşteau prea bine meseria, probabil că toată ziua alergau 
după dezertori şi, din cînd în cînd, îi mai şi prindeau. El nu avea orgoliul de 
a se considera mai deştept ca alţii, chiar dacă se aprindea foarte repede. 

— Bravo, sergent! Plutonierul terminase de examinat cutia închizîndu-i 
capacul cu un pocnet şi privindu-l cu un amestec de fals respect şi batjo- 
curi. Umbli în misiuni speciale... da... te rog să ne ierți că te-am întrerupt 
atît de brutal... 

O clipă, Naizo chiar crezuse că individul se lăsase indus în eroare de 
poanta pe care i-o servise cu dezinvoltură. Urma să fie eliberat, deci totuşi 
avea noroc. Cînd fu luat pe sus şi lipit cu spatele de cel mai apropiat gard 
de uluci, îşi dădu seama de confuzia pe care o făcuse între speranţă şi 
dorinţă. 

— Sergent, noi am primit din partea dispeceratului misiunea să te spri- 
jinim. Singurul ajutor pe care ţi-i putem da e să te ferim de ispita dezertări. 
Vom face din tine un erou... 

Se întoarse către ceilalţi doi. 

— Grupă, în linie, aduna-rea! Grupă, pentru onor spre stîn-ga! Şi, după 
o scurtă pauză: 

— Înainte, marş! 

Executau pasul de defilare cu mişcări ample, parodiind disciplina tru- 
pelor regulate ale armatei. Naizo îi privea prostit, pe sub ochii săi deschişi 
larg, ultimii refugiaţi treceau grăbiţi, abia dacă aveau timp să-i arunce cîte 
o privire, în nici un caz nu-l vedeau, nu realizau că sergentul acela cu 
mutră simpatică stă lipit de gard nu pentru că i-ar face plăcere, ci fiindcă a 
fost condamnat să renunţe la marea plecare. Unul dintre cei doi ceseişti se 
întoarse în pas alergător. Se opri la doi paşi de el şi, atent ca nu cumva 
piciorul lui Naizo să zvîcnească spre nasul lui, se aplecă şi depuse cutia şi 
arma. Îi şopti aproape fără să deschidă buzele sau să-şi schimbe expresie 
împietrită a feţei: 

— Cătuşele sînt programate. Fix peste o oră te vor elibera. Curaj! În- 
cearcă să rezişti, ne vom întoarce pe Herbwue. 

Apoi îi întoarse spatele ca şi cum ar fi refuzat să vadă recunoştinţa din 
privirea sergentului şi o rupse la fugă. Fuga lui era sinceră. Fugea din toată 
inima, nimeni n-ar fi putut să nege asta. Nimeni nu încerca să nege pentru 
simplul motiv că nu mai trecea nimeni. Sau aproape. 

Doi roboţi, dintre care unul era în mod evident defect, se tîrîră chiar prin 
faţa lui Naizo. Mai puţin de trei metri îl despărțiră de bestiile metalice ne- 
simţitoare. Naizo porunci, ţipă, zbieră, urlă şi plînse în zadar. Mai trecu un 
timp şi lîngă el se opri un cîine. 

— Ce-i, măi, potaie, te-au silit şi pe tine? Sau ţi-ai exprimat şi tu dorința 
de a rămîne aici în aşteptarea flăcăilor? Dacă este aşa, trebuie să-ți spun că 
după opinia mea nu te-ai orientat prea bine. S-ar putea să ne mănînce Joko 
pe amîndoi. Oricum, tu ai şanse să supravieţuieşti ceva mai mult decît 
mine. 

Evident, cîinele tăcea, mirosea cutia şi dădea vag din coadă. Părea inter- 
locutorul ideal, aşa că Naizo continuă monologul. 

— Auzi, măi cuţu, dacă tu ai avea mîini şi un pic de minte, ai lua arma 
de jos şi din două fascicole bine ţintite m-ai elibera. 

Ca şi cum ar fi vrut să-şi arate bunele intenţii, cîinele atinse vîrful armei 
laser cu nasul, răsucind-o pînă cînd ţeava se îndreptă spre Naizo. Părea că 
mai rămăsese foarte puţin de făcut. Dar lavra îşi epuizase toate resursele. 
Lătră o dată scurt, un fel de „vezi, eu am încercat să te ajut, dar problema 
mă depăşeşte.” Apoi îl părăsi pur şi simplu. 

Naizo începu să înjure. Dar nu cu mînie. Înjura metodic, jinduind să-şi 
aducă aminte cele mai cumplite expresii auzite vreodată. Găsea o uşoară 
alinare în a-şi auzi vocea răsunînd în liniştea străzii. Pomeni întîi de tot 
universul, cu toate metagalaxiile, galaxiile, roiurile mari de stele, constela- 
tiile, federația, locuitorii şi conducătorii ei, inițiatorii campaniei de pe 
Herbwue şi alţi ofiţeri superiori. Pe urmă i se păru că se exprimă prea 
abstract şi se luă de persoane concrete care ar fi putut fi socotite ca avînd o 
cît de mică vină la realizarea stării sale nenorocite. Din aproape în aproape, 
ajunse la ideea că o mare parte de vină pentru ceea ce i se întîmpla o purta 
ei însuşi. Nu se cruţă deloc, dimpotrivă, fu cît putu de aspru. La un moment 
dat, îi dădură lacrimile. Poate că exagerase, jignindu-se atât de rău. În fond, 
era totuşi un băiat bun. Cu siguranţă, se făcuse vinovat de multe şi poate 
merita pedepse grele. Dar nu, nu meritase acest abandon infam. 

— M-au uitat ca pe ultimul şurub de la generatorul meteostatic (genera- 
torul meteostatic nu avea şuruburi). Şi Naizo continuă să plîngă. În adîncul 
său supravieţui o vreme speranţa că cineva, n-ar fi putut spune cine, îşi va 
aduce aminte, chiar cu o clipă înainte de a fi prea tîrziu, de sergentul Naizo. 
„Opriţi-vă, ia staţi, va spune acel cineva de rang mare, unde e sergentul 
acela din batalionul 3 diversiuni meteorologice? Naizo mi se pare că-i zice. 
Cum e posibil să fi fost lăsat încătuşat de un gard... sărmanul băiat... pentru 
simpla vină de a fi dezertat?... Tocmai el, care vroia să scape, pentru a se 

întoarce printre primii pe Herbwue. Păi, unde o să ajungem dacă abando- 
năm astfel cei mai buni combatanţi?... Să fie aspru pedepsiţi cei care au 
luat această iniţiativă... Să fie trimis un grup de comando pentru recupe- 
rarea lui! Nu mai pleacă nimeni pînă nu este adus!” 

Lacrimile şi speranţele nu conteniră pînă în clipa în care aerul se cutre- 
mură de zgomotul motoarelor ultimei nave care părăsea Herbwue. Pedgre, 
marele soare verde, apusese. Peduu, micul soare roşu, încărca atmosfera cu 
regrete la ultima plecare a unei nave umane, un astrocar gen mare, greoi şi 
demodat, care mugi îndelung, scuipă rîuri de flăcări din duzele dorsale şi 
abia reuşi să se înalțe, pe urmă se făcu o stea strălucitoare şi trecură mai 
mult de douăzeci de secunde pînă se stinse. Cerul era lipsit de orice urmă 
de nor. Ar fi existat condiţii excelente pentru ca un impuls gamatrasor bine 
direcționat să facă din ultimii fugari nişte regretate victime, ultima răzbu- 
nare a unor herbwueni cruzi, care ştiu că după reîntoarcere nu mai au nici o 
şansă. Era ceea ce dorise şi Naizo. Totuşi, beneficiind de noroc, de genero- 
zitate, sau de amîndouă, astrocargoul „Victoria” reuşise să evacueze cu 
bine patru mii de umanoizi, care nu-şi puseseră nici măcar o clipă vreo 
întrebare despre sărmanul sergent Naizo din batalionul 3 diversiuni meteo- 
rologice. Patru mii de oameni îşi riscaseră viaţa pentru ca el să poată fi 
abandonat pe această planetă ostilă. Înfrîngerea i se releva în noi dimen- 
siuni. Adevăraţii vinovaţi de înițageie erau cei care fugiseră. 

Din cauza lor s-a întîmplat 
această mare ruşine. la să fi 
ştiut cei ce se evacuaseră cu o 
condamnabilă uşurinţă că nu 
exista cale de retragere. Desi- 
gur, s-ar fi bătut ca nişte viteji 
şi poate nu s-ar fi ajuns aici. 
Poate. Simţi nevoia să-şi strige 
amarul în lungul străzii. Verba- 
liză un blestem cumplit. Strada 
nu reacţionă în nici un fel. Mai 
trecură vreo două minute şi se 
auzi un declic. Miinile sale 
erau libere, ceea ce Naizo se 
simţi dator să probeze 
deîndată. Îşi privi încheieturile 
mîinilor  albite de atîta 
strînsoare. Mîinile acelea îl 

trădaseră, se lăsaseră capturate cu prea multă uşurinţă. Nu insistă prea mult 
cu acest gînd. Aplecîndu-se pentru a-şi culege arma, fu invadat de 
necesitatea răspunsului la o întrebare foarte grea. Era liber, într-adevăr, dar 
ce ar fi putut face cu libertatea sa? Ar fi putut deschide cutia să-şi clătească 
ochii cu frumuseţea unor bijuterii care nu i-ar fi folosit la nimic, practic. 
Instinctiv, simţi că nu era indicat. S-ar fi putut să-l lovească amocul. Deşi 
tînăr, în puţinii ani de lupte pe Herbwue, Naizo avusese prilejul să vadă 
destui camarazi de arme care înnebuniseră efectiv la primirea unui mesaj 
de acasă, după ce avuseseră prea mult curaj să-şi imagineze distanţa ce-i 
separa de visele lor. Asemenea gînduri se cereau ocolite de departe. Încercă 
să pună problema altfel. Faptul că încă trăia, şi că încă gîndea — Naizo 
zîmbi, îşi potrivi cutia sub braţ apucînd-o spre capătul cel mai apropiat al 
străzii —, acest simplu fapt trebuia să aibă un rost. Exista probabil un sens 
ascuns a celor ce i se întîmplau. De asemenea, libertatea lui părea să nu fie 
doar o simplă întîmplare. Poate că senzațiile sale de moment nu aveau un 
corespondent real. Poate. Naizo recunoştea că speculaţiile privind soarta, 
destinul şi alte sinonime ale existenţei legate de un fir conducător nu îl 
pasionaseră niciodată. Poate că era prea tîrziu. Poate. Prea mulți de 
„poate”. Îşi scutură enervat umerii. Mai bine s-ar fi gîndit la ceva mai 
concret. De exemplu, drăguţii de Jako îşi frecau dinţii de satisfacţie că vor 
captura un animal cu grad de sergent şi cu sînge cald pentru a asigura o 
bună clocire generaţiei de mîine a planetei. Chiar, în fond cum de nu erau 
încă în oraş? Îşi roti privirile căutînd un punct de observaţie situat la 
înălțime. O clădire gonflabilă cu foişor se afla nu departe de el şi 
îndeplinea condiţiile preliminarii. „Fetele vesele dm Nord”. Ehe, cine ştie 
în ce punct cardinal s-au mutat fetele vesele din Nord. Înainte de a 
pătrunde prin cîmpul energoemisiv de la intrare îşi mai aţinti o dată privi- 
rile spre cer. Cerul, gol şi roşu, nu se simţi dator să justifice atenţia ce îi 
fusese acordată. Holul mare îl întîmpină cu pustietatea dezolantă a unui 
ospăț abandonat în pripă. Spray-uri nicotinice şi euforice zăceau aruncate 
pe Jos, recipienţi cu băuturi narcotizante încă fumegau pe mesele ce plu- 
teau haotic prin încăpere, agitate de curentul de aer stîrnit de el însuşi 
atunci cînd intrase. Simţi o atracție copilărească pentru oglinda electronică 
ce ocupa complet unul dintre pereţi. Imaginea lui, multiplicată, distorsio- 
nată caricatural, îşi schimba în fiecare clipă forma. Se strîmbă, scoţindu-şi 
limba şi dintr-o dată oglinda se umplu de o limbă uriaşă. O mişcă spre 
dreapta şi atunci limba din oglindă se mişcă spre stînga. Da, era probabil 
chiar propria lui limbă. Îşi duse mîna la gură. Dintr-o dată, imaginea se 
schimbă. El, micşorat cam de zece ori, stătea tolănit în podul unei palme 

gigantice. Auzi ceva mişcînd în spatele lui. Se răsuci, trăgînd fără să 
ochească. Forma ce apăruse dintr-un colț întunecos al încăperii păru că 
şovăie cîteva clipe, apoi căzu spre podeaua luminată de dedesubt ca un 
balon înţepat. Naizo fluieră înciudat şi se apropie pentru a-şi examina 
victima. Cu o precizie demnă de scopuri mai bune, reuşise să „neutrali- 
zeze” un robotmanager de ultimul tip, care ajunsese pe Herbwue, modelul 
acela cu picioare scurte, retezate parcă de sub genunchi, şi dotat cu gravo- 
meţi, care îi permit să se deplaseze fără să atingă vreo suprafaţă de sprijin. 
Constată lesne că defecţiunea nu era gravă. Raza, subţire ca un fir de păr, 
secţionase artera care pompa sînge artificial spre gravomeţi. Lipsit de forţa 
de sustentaţie, robotul „căzuse”. De fapt, era încă în stare de funcționare. 
Nu se mai putea deplasa, dar putea da relaţii. 

— De ce ai mişcat, mă? îl întrebă Naizo curios. Stătea aplecat deasupra 
lui şi se uita drept în traductoarele optice caren îl examinau rece. 

— Să mă iertaţi, conaşu”. Casa e închisă. N-am ştiut că sînteţi aici. Stă- 
pîna mi-a zis să am grijă de toate pînă se va întoarce pe Herbwue. 

„Alta care a plecat, sperînd că se va întoarce pe Herbwue. Ca şi cum aici 
ar fi raiul din univers.” În clipa aceea realiză că, de fapt, nu mai era aşa 
convins de posibilitatea reîntoarcerii semenilor săi. Să fi fost oare din 
cauză că el nu mai avea şanse de a trăi fericitul eveniment? Ideea era prea 
complicată pentru Naizo, aşa că se strădui să şi-o alunge din minte. Ca de 
obicei, opuse speculaţiei cruda realitate. Trebuia să mănînce ceva. Nici 
nu-şi mai aducea aminte de cînd 
nu mai făcuse acest gest atît de 
uman. În orice caz, fusese pe 
vremuri, înaintea marii şi ruşi- 
noasei plecări. 

— Ia zi, bă, haleală se mai 
găseşte pe aici? 

— Ce să fie, conaşule? 

— Haleală, păpică, mîncare, 
şi făcu gestul care arăta că foa- 
mea îi roade maţele. 

— Da, conaşu”, mai este. 

Pe Naizo, „conaşul” îl cam 
scotea din sărite, dar nu era mo- 
mentul să se apuce de modifi- 
cări în programul robotului. 

— Atunci, scoală-te şi adu-mi ceva. 

— Nu mă pot deplasa, conaşu”. 

— Lasă, că te repară tata. 

Băgă ţeava armei în capătul inferior al arterei secţionate şi o lărgi un 
pic, apoi introduse în el capătul superior. Cu cîteva trenuri de fascicole 
laser plasate tangenţial, făcu un fel de sudură. Totuşi, Naizo nu îşi făcea 
nici un fel de iluzii. Provizoratul era definitiv. Oricum, robotul urma să 
existe mai mult decît depanatorul lui. Nu cu mult mai mult. Religia Herb- 
wueană interzicea folosirea roboților, socotindu-i nişte maşini care perver- 
tesc spiritul reptilian al băştinaşilor. 

Masă cu degetele artera pentru a înlătura cheagurile de sînge artificial. 
Cam după un minut, socotind că gramoveţii fuseseră irigaţi destul pentru a 
intra în funcţiune, îl ridică în braţe. 

— Hopa sus, şi îi dădu drumul. 

Robotul putea pluti. Nu chiar la înălțimea inițială, dar suficient pentru a 
se putea deplasa. 

— Vă aduc imediat ceva de mîncare, conaşu”. 

„lar conaşu'”. Naizo zîmbi resemnat. Cînd robotul se întoarse, îi luă 
tava din braţele metalice şi o puse pe jos, aşezîndu-se lîngă ea cu picioarele 
încrucişate sub ei. Mesele plutitoare nu-l tentau deloc. Pe front nu prea 
întilnise aşa ceva, adică nu întîlnise deloc, şi nici nu jinduise. Era mai 
important „să aibă ce băga pe jgheab”. Mînca, ţinîndu-şi arma pe genunchi. 
O altă obişnuinţă proastă. Adică, depinde de locul unde mînca. Era prea tîr- 
ziu ca să-şi schimbe manierele. Era prea tîrziu pentru multe. Mai avea însă 
timp să se bucure că era sătul. 

— M-am săturat, spuse cu glas tare. 

Într-adevăr, se săturase de toate. Ar mai fi avut chef de una dintre „fete- 
le vesele”, pe urmă s-ar fi culcat şi nu s-ar mai fi sculat. Oboseala a doi ani 
de lupte pe Herbwue părea că îl năpădise dintr-o dată. Se ridică în picioare 
cu greu şi rîgîi. Păşi în cercul din mijlocul holului şi cîmpul anti-g îl urcă 
lin pînă în vîrful foişorului. Încăperea circulară era un post ideal de obser- 
vaţie. Scîrbit, privi în stradă, aşteptîndu-se să o vadă plină de Joko. 

Strada era însă pustie, iar la marginea oraşului se mai dădeau încă lupte. 
Trupele de acoperire continuau să reziste. Divizia 19 roboţi acoperea un 
arc de cerc imens, de la sud-vest la est. După cît îşi putea da seama, dispu- 
neau de tunuri gamatrasoare în stare de funcționare. Fascicolele lor de ra- 
diaţii izbucneau din cînd în cînd, brăzdînd cerul roşu cu dungi palide de 
galben, din cauza aerului ce se ioniza. În partea de nord, brigada 42 de 
mutanţi telecomandaţi se distra cu tunuri primitive de infrasunete. Restul 

cercului era completat cu arme autonome de diverse tipuri. Rezistenţa 
acestor unităţi ar fi trebuit să fie învinsă de mult. Îşi aminti cu cîtă furie 
atacaseră Joko la Xan-Mebe, capitala emisferei sudice. În trei ore, din fru- 
moasa metropolă nu mai rămăsese nimic şi doar fuseseră de zece ori, poate 
chiar de douăsprezece, mai multe trupe. Fuseseră şi umani. Mulţi umani. 
Mai rămăseseră destui ca să-şi toarne cenuşă în cap şi să se pregătească de 
plecare. Plecau pentru a se putea reîntoarce. Se vor reîntoarce pe dracu’! 
Scuipă transpalitul în direcţia în care, undeva spre orizontul vestic, o 
grupare numeroasă de Heika-reptile zburătoare îşi adunau curajul pentru a 
lichida ultima lor problemă — trupele de roboţi şi mutanţi plus Naizo. Sau 
invers. Naizo şi restul. Zîmbi. lar îi venise o idee. Dacă era ultimul uman 
de pe Herbwue, atunci, de drept, planeta era a lui, în ipoteza că ar fi reuşit, 
prin minune, să o posede. Mda, dacă ar fi fost o chestie ca la întoarcerea pe 
Herbwue federalii să găsească un imperiu sub conducerea împăratului 
Naizo întîiul. Sau nu. Mai bine Naizo Cel Mare. Cam aşa ceva. 

Te-ai prostit. Naizo cel Mare, se certă singur Naizo. Cel mai mare fraier 
asta eşti. De asta nu se apropie Joko de oraş. Îl deranjează mirosul de fraier 
pentru care nu s-au inventat cartuşe eficace la măştile de gaz. Mai bine ţi-ai 
căuta o armă ca lumea. 

Cobori din foişor, străbătu holul şi ieşi în stradă. Prea departe nu avea 
curajul să meargă. La cîteva sute de metri depărtare zări, chiar în mijlocul 
drumului, un firicel subţire şi plăpînd de iarbă. Un senzor organic pentru o 
mină. Acesta fusese plantat neîndemînatic de un mutant teleghidat. De jur 
împrejur se vedea o crăpătură fină în praful străzii... care deconspira locul. 
Era posibil ca în alte părți plantarea să fi fost efectuată după toate regulile 
artei. Se întrebă de ce naiba ţine încă atît de mult să-şi prelungească viaţa. 
În fond, ori acum, ori peste cîteva ore, nu era acelaşi lucru? Alungă între- 
barea. Dacă ar fi putut, ar fi tras în ea cu arma laser. Nu vroia să se gîn- 
dească. Prea tare durea. Încercă să se autoconvingă de necesitatea luptei. 
Începu din nou să vorbească singur. 

— Trebuie să lupţi, Naizo, bătrîne. Ăsta e singurul lucru pe care îl ştii 
cît de cît ca lumea. Luptă, luptă, fii erou. Da” de ce să tot lupt? se răzvrăti 
cineva din el. Trebuie să crezi că se vor întoarce, altfel ai să înnebunești. 
Nu vrei să înnebuneşti. Cît timp lupti, eşti liber, trăieşti. S-o ia dracu” de 
viaţă! 

Cineva abandonase pe jos un maser-amplificator pentru laser. Îl culese 
şi îl încercă la arma lui. Se potrivea. Trase spre cerul roşu şi pustiu. Nu 
reuşi să doboare pustietatea, ea continuă să stea atîrnată de boltă şi să 
învelească grijulie stelele palide. Oricum, dispunea de o armă puternică. 

Putea atinge o ţintă aflată la distanţă de cîţiva kilometri. Rînji sadic. Era în 
stare să strice bucuria timpurie a unor Joko aflaţi în delirul victoriei defini- 
tive. Nu că i-ar fi folosit la ceva, dimpotrivă, dar simţea un fel de ciudă pe 
el însuşi, pe semenii lui şi pe ceilalți. Şi dacă mai putea ucide pentru a-şi 
dovedi că încă trăieşte, de ce să n-o facă? 

Se înapoie la „Fetele Vesele din Nord” oarecum bine dispus. Era una 
din trăsăturile sale ce îl ajutase să treacă de momente grele. Pur şi simplu 
reuşea să nu se gîndească la lucruri neplăcute. Punea punct şi mergea 
înainte. Nu conta direcţia. Luă caseta samiralului. Abandonată temporar în 
hol, şi urcă cu ea în foişor. Se trînti pe singurul pat din încăpere şi abia 
atunci observă că locul era plin de tot felul de fleacuri femeieşti. Examină 
curios o jartieră antifotonică. La o simplă apăsare pe un clips se declanşa 
dispozitivul care absorbea cuantele de lumină. Probabil că partea de jos a 
unei femei ce purta aşa ceva se cufunda în întuneric. Sau invers. O azvirli 
şi apucă o cutiuţă cu fard antifoto... Vru să-l guste fiindcă îl confundă cu 
un drog numit „beţia sărutului”, dar renunţă. Era curios să ştie ce conţinea 
caseta datorită căreia scăpase cu viaţă din mîna ceseiştilor. Aproape că nu 
fu surprins cînd o găsi plină de cristale romboedrice. 

Moşulică îi trăsese clapa. Bine făcuse că îl eliberase pe Joko. Se răz- 
bunase înainte de a şti care ar fi putut fi mobilul. De fapt, dacă ar fi fost 
bijuterii, i-ar fi fost confiscate de ceseişti. Luă în palmă un cristal şi îl 
cîntări. Cînd strînse degetele, simţi o uşoară furnicătură şi sub frunte îi 
apăru proiecția mentală a mesajului. Nu pricepea toate amănuntele, dar în 
linii mari sensul era limpede. 

„Pentru a ne putea reîntoarce pe Herbwue... această planetă cu o im- 
portanță strategica deosebită... bogată în zăcăminte şi resurse minerale, 
dintre care amintim... cu o climă blîndă şi un aer respirabil... ai cărui locui- 
tori pot fi dirijați să facă munci deosebit de utile... 

trebuie să menţinem controlul asupra spaţiului circumherbwuenian 
începînd de la treizeci de kilometri altitudine. Herbwuenii nu pot fi lăsați 
să scape în largul universului... 

considerăm că este necesar ca pînă la reînceperea luptelor să nu fie 
neglijate aspectele propagandistice.. 

primele debarcări pe Herbwue vor avea loc în zonele... 

se vor folosi unităţi de tipul... 

se va avea în vedere că experienţa acumulată în prima etapă ne arată că 
e bine să fie evitate... 

Oameni, nu renunţaţi la paradisul herbwuenian.” 

Atît. Naizo nu mai încercă celelalte cristale. Bănuia că ele conţin sche- 

me tactice amănunțite. Va să zică, cu asta se ocupa boşorogul. Puse crista- 
lul înapoi şi închise capacul casetei. Agăţă de încuietoarea ei jarteaua 
antifotonică şi o puse în funcțiune. 

Caseta fu înghițită de întuneric. Îi veni o nouă idee. Cu o jartea mai 
mare, ar fi putut dispare el însuşi în întuneric. Din păcate, nu avea posibili- 
tatea de a-şi pune în aplicare gîndul năstruşnic. Se ridică din pat pentru a 
mai examina cîmpul de luptă. Spre sud încă se mai dădeau lupte. Tunurile 
gamatrasoare nu puteau fi învinse aşa de uşor. Din păcate, patru Hemke 
reuşiseră să străbată un cîmp de mine aflat spre nord-vest. Armele autono- 
me curățau infanteriștii agăţaţi de picioarele crabilor mecanici, dar asta nu 
era suficient pentru a le opri înaintarea. Jeturile unor aruncătoare de plasmă 
nimeriră acumulatorul energetic al unuia, făcîndu-l să explodeze. Ceilalţi 
îşi continuau înaintarea implacabilă. Era deja vizibilă intenţia lor de a face 
un ocol pentru a cădea în spatele brigăzii de mutanţi. Nu se vede cine sau 
ce ar fi putut să-i oprească. Naizo îşi culese arma şi se azvirli în tubul 
anti-g. Pentru a-şi face numărul său de rezistentă anti-Joko, avea nevoie de 
unele amănunte. 

— Băi, robot, unde eşti, mai funcţionezi? 

— Da, conaşu”, îi auzi vocea dintr-o încăpere alăturată. 

Porni să-l caute, împins de curiozitate. Intui că tubul anti-g în care păşi 
fără să-şi dea seama îl va purta în jos, coborîndu-l sub nivelul solului. 
Într-adevăr, forţa gravitaţională îl împingea printr-un tunel săpat chiar în 
pămînt. Îi fură necesare cam două minute pentru a ajunge în incinta meta- 
lică de la capătul său, ceea ce însemna că adîncimea era destul de potrivită 
pentru un adăpost cumsecade. Robotul trebăluia la un cilindru cu pereţi 
transparenţi, în care lui Naizo i se păru că distinge o formă omenească. 
Îmbrânci robotul, făcîndu-l să se izbească, de peretele metalic. Înghiţi în 
sec. Văzuse bine. Înăuntru cilindrului se afla închis trupul unei fete. Nici 
treizeci de centimetri nu-l despărțeau de ea. „E frumoasă, e bună”, gîndi 
lacom. 

— Cînd a murit? îl întrebă pe robot. 

— Nu e moartă, conaşu”. E conservată. S-a certat cu stăpîna şi ea a dat 
ordin să fie legată şi părăsită aici, ca să o pună Joko la clocit ouă. Ea s-a 
dezlegat şi s-a vîrît aici pînă se reîntorc trupele. 

— Cum adică, e congelată? 

— Doarme foarte profund. Aproape că e în comă. În felul acesta poate 
rezista cîțiva ani fără să aibă nevoie de nimic. Doarme şi visează tot timpul 
un program de oniroscop, pe care l-a programat singură. 

— Poţi să mi-l arăţi şi mie? 

Robotul nu răspunse imediat. Nu şovăia, aşa ceva nu avea în repertoriul 
comportamental, pur şi simplu consuma timp de gîndire pentru analiza va- 
riantelor. Naizo se scărpină după ceafă. Chibzuia dacă nu era cazul să facă 
uz du armă. 

— Desigur, conaşu”. Stăpîna mi-a dat ordin să nu dezvălui nici măcar 
locul unde stă conservată, dar cred că se referea la herbwueni. Nu cred că 
vă avea în vedere pe dumneavoastră. Se aplecă deasupra displayului de 
lîngă cilindrul conservant şi bătu cîteva instrucţiuni pe clape. 

Naizo era curios. Un camarad din acelaşi batalion avusese un aparat ase- 
mănător. Îl împrumuta contra obligaţiei de a fi înlocuit la unele corvezi. Îşi 
programau singuri vise erotice, pe care, cu o prostească mîndrie, se strădu- 
iau să le conceapă cît mai porcoase. Asta durase pînă într-o noapte, cînd, 
surprinşi de un atac al lui Joko, se retrăseseră uitînd pe unul de al lor 
conectat la aparat. Fuseseră nevoiţi să viseze din nou cu forţe proprii. 
Totuşi, Naizo credea că învățase să-şi controleze cît de cît visele. Acum era 
gata să încerce experienţa de a pătrunde în visele altcuiva. Atunci nu avu- 
sese posibilitatea să facă aşa ceva. Nu dispuneau de un vizualizator. Nu era 
momentul cel mai potrivit pentru experienţă, dar, dacă nu o făcea atunci, 
era clar că nu o va mai face niciodată, aşa că momentul era la fel de bun ca 
oricare altul. Privi ecranul pe care începeau să se contureze umbre liliachii. 
Se înfiripa o cîmpie cu ierburi mov ce unduiau pe spinarea unor coline. 
Cerul era tot mov, brăzdat de nori prelungi, care aduceau miros de 
umezeală. Ea venea dinspre dreapta ecranului, învăluită pînă la umeri 
într-un cîmp de forţe albe. Părul lung pînă la şolduri avea reflexe de metal 
încălzit la roşu, care izvorau din interiorul firelor. De-a lungul şuviţelor se 
prelingeau rîuri de scîntei, ce cădeau în iarba înaltă. Aparatul reproducea 
zgomotul făcut de vîntul strecurat printre ierburi şi o melodie simplă, trei 
note care tot coborau din terță în terță. 

Naizo se uită la fiinţa închisă în cilindru. Semănau şi nu semănau. Reali- 
tatea nu avea părul chiar atît de lung. În schimb, formele ei erau parcă mai 
apetisante. Părea evident că visul încerca să evoce puritatea unei alte vîrste. 
Apăsă în joacă pe cîteva clape. Încercă să se modeleze pe sine în 
prim-plan. Nu se prea pricepea. În mod special, nu-i reuşiră detaliile. leşi 
un fel de soldăţel grosolan, care îşi flutura bezmetic braţele, încercînd să 
atragă atenţia celuilalt personaj asupra sa. Trecu aproape un minut pînă 
cînd ea îi zări. Îşi întoarse capul spre el, zîmbi — vai ce frumoasă era cînd 
zîmbea! — şi întinse mîna dreaptă spre direcţia în care se afla pe ecran, ceva 
între salut şi chemare. În clipa aceea, Naizo ştiu ce are de făcut. Asta nu se 
mai întîmplase de douăzeci de ore, adică o zi herbwueniană întreagă. Opri 

aparatul şi se adresa poruncitor robotului menajer: 

— Pregăteşte încă un cilindru! 

Tonul său nu admitea replică. În orice caz, nu era dispus să primească 
una. Părăsi încăperea subterană, refăcînd în sens invers drumul prin tunelul 
anti-g. Se simţea cuprins de dinamism, viteza de urcare i se părea mică. Se 
grăbea, ceea ce nu i se întîmplase nici măcar în timpul ultimei retrageri. 
Culese maserul lăsat în hol şi ieşi în stradă. 

Mai erau cîteva minute pînă la răsăritul lui Pedgra, marele soare verde. 
Spre est, lumina astrului aflat încă sub orizont făcea să pălească stelele pe 
care Peduu, micul soare roşu, aflat acum pe mijlocul bolţii, nu reuşea să le 
ascundă. Strada era pustie şi liniştită, chiar prea liniştită, încetaseră chiar şi 
vibraţiile surde ale tunurilor cu infrasunete, pe care Naizo nu le auzea, 
frecvenţa lor era prea joasă, dar le simţea ca un fel de gîdilitură în măduva 
oaselor. Brigada 42 de mutanţi îşi încetase activitatea şi poate nu numai 
activitatea. 

Naizo ridică arma şi ţinti o stea de la est, aflată aproape de orizont. 
Maserul era greu şi făcea să-i tremure mîna. Trebui să se apropie de un 
gard şi să-şi rezeme cotul, în cele din urmă, o prinse în vizor şi apăsă pe 
butonul de tragere. După aproape un minut steaua dispăru. Nu era aşa de 
naiv încît să-şi închipuie că a reuşit s-o doboare, dar încerca să-şi 
imagineze că, după cîteva sute de ani, o infimă parte din puterea impulsului 
laser ar fi putut ajunge pînă la o planetă care se învîrtea în jurul luminiţei 
minuscule. Impulsul, oricît de slab va fi fost, ar fi putut fi detectat dacă ar 
fi fost captat cu o aparatură hipersensibilă. Crease astfel posibilitatea ca un 
oarecare cetățean galactic să afle că acum cîteva sute de ani a existat pe 
Herbwue un nu mai puţin oarecare sergent Naizo, care se apropia de finalul 
propriei existenţe. Dinspre colţul străzii îşi făcură apariţia o coloană gli- 
soare. Vehiculele înaintau fără zgomot şi aveau atîrnate de părțile exteri- 
oare ciorchini de mutanţi teleghidați. Cîntau cît îi ţineau gîtlejurile „Ne 
vom întoarce pe Herbwue”, fiindcă aşa erau comandaţi de la distanţă. Cre- 
ierul central se afla probabil pe gliserul din fruntea coloanei. Trecură pe 
lîngă Naizo la o distanţă de cîţiva metri şi putu să vadă capete oribile cu 
trei-patru ochi, nasuri diforme, frunţi din care răsăreau tentacule şi antene, 
mîini cu ventuze şi epiderme încreţite de dungi vineţii. Un singur semn să-i 
fi făcut şi Naizo s-ar fi agăţat de un glisor şi s-ar fi dus spre cartierele din 
sud, unde, unindu-se cu divizia 16 Roboţi, ar mai fi putut rezista o zi sau 
două. Naizo nu simţea nici măcar silă pentru chipurile lor oribile. Mai 
luptase împreună cu mutanţi şi ştia că, dacă au un creier central bun, se 
descurcă foarte bine. 

Dar nu i-au făcut nici un semn. Creierul nu-l observase, sau poate era 
chiar mort, şi ultima comandă pe care o lansase fusese „Cîntaţi, cîntaţi în 
neştire”. Aşa că Naizo se reîntoarse la „Fetele Vesele din Nord” tocmai 
cînd Pedgre îşi înălțase pe jumătate discul peste linia orizontului. Cobori în 
încăperea de la subsol fără să-şi facă gînduri negre. „Dacă nu mi le-am fă- 
cut pînă acum, de ce să-mi amărăsc ultimele clipe?” 

— Sînt gata, conaşu”, îl înştiinţă robotul menajer. Am pregătit cilindrul. 

— Nu tu eşti gata, bă. Eu sînt gata. 

Îi veni să rîdă. Parcă ce importanţă mai aveau micile imperfecţiuni de 
exprimare? Conectă oniroscopul şi la al doilea cilindru, evitînd în tot acest 
timp să privească fata de pe ecran, încremenită cu mîna ridicată într-un 
semn jumătate salut, jumătate chemare. Nu de alta, dar ştia că s-ar fi putut 
lăsa tentat de pornirea de a o trezi. 

Instrui robotul menajer ca după intrarea lui în conservare să întrerupă 
sursa de energie, care alimenta cîmpul anti-g pentru urcarea la suprafaţă şi 
să surpe tunelul. Să se autodistrugă după aceea. Joko învăţaseră destul de 
bine să cunoască mecanismele cibernetice. Fără îndoială că un sondaj al 
memoriei lui i-ar fi pus repede pe urmele „conaşului”. În ordine de genul 
„şterge-ţi din memorie tot ce ştii despre...” nu avea încredere. 

Se dezbrăcă şi intră în cilindru. Robotul părăsi încăperea, iar capacul de 
transpalit al conservorului începu să gliseze. Îşi potrivi electrozii pe cap şi 
dădu o comandă mentală pentru stingerea luminii. I se păru nostim să vadă 
că ordinul este dus la îndeplinire. Încercă să vadă trupul fetei, închisă în 
celălalt cilindru. Nu reuşi. Întunericul era deplin. Ultimele sale gînduri au 
început cu „dacă”. 

„Dacă Joko nu vor da peste noi...” 

„Dacă ai noştri se vor reîntoarce pe Herbwuce...” 

„Dacă va exista ceva care să-i facă să ne caute...” 

„Atunci...” 

Ținea ochii larg deschişi, încercînd să vadă apărînd ceva sau cineva în 
mijlocul beznei. După un timp, înţe- 
lese sau crezu că înţelege. Nu se vor 
mai întoarce pe Herbwue, în orice caz, 
el n-a crezut niciodată în reîntoarcere. 
Cam tot atunci, în faţa lui începu să se 
contureze o cîmpie cu ierburi mov. 
Mirosea a umezeală ca după ploaie şi 
se auzea o melodie simplă, trei note 
care coborau din terță în terță. 


Desen de SANDU STIURCA 

